  

Јавни приход Града 555-001-00002959-16 Патријарха Павла бр. 1. +38755205472

ЈИБ: 4400315290000

Врста прихода 722591 Еmail: [skudsemberija@gmail.com](mailto:skudsemberija@gmail.com)

Буџетска организац. 0005503

Општина 005

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Број: 226/22.

Датум: 08.03.2022. године

**ИЗВЈЕШТАЈ О РАДУ**

**ЈАВНЕ УСТАНОВЕ СРПСКО-КУЛТУРНО УМЈЕТНИЧКО**

**ДРУШТВО „СЕМБЕРИЈА“ БИЈЕЉИНА ЗА 2021. ГОДИНУ**

Бијељина, март 2022. године

***УВОД***

Јавну установу Српско културно – умјетничко друштво „Семберија“ Бијељина је основала Скупштина Града Бијељина, те је по том основу СКУД дужан да свој Извјештај о раду подноси Скупштини Града на разматрање и усвајање.

ЈУ СКУД „Семберија“ Бијељина се бави његовањем, заштитом, настављањем и поштовањем свеукупног друштвеног наслијеђа, односно научених образаца мишљења, осјећања и дјеловања наших предака, првенствено са ових простора, а затим и шире. Обзиром да се традиција углавном преносила усменим путем (ријетки су писани записи) брижљиво тражимо, записујемо и чувамо материјал, била то техничка или духовна знања, те обрасци понашања до којих дођемо.

Културне активности представљају један од најјачих потенцијала једне земље да створи јак идентитет. Из овога произилази обавеза и одговорност ЈУ СКУД „Семберија“ Бијељина која свој град и државу преставља својом креативношћу како у локалним оквирима, тако и широм региона и свијета.

Извјештај о раду представља сажетак годишњих активности Установе, преглед секција које чине СКУД, као и активности које су обиљежиле 2021. годину. Пружање разноврсних знања из различитих области се понавља и проширује јер је чување и његовање културе процес који траје, дакле посао континуитета. Дакле, сваке године долази нова генерација чланова без икаковог предзнања, што подразумијева рад са њима од основа, као и наставак рада са старим члановима, значи рад на надградњи већ стеченог знања.

Свакодневна заштита, његовање и афирмисање музичко - фолклорних традиција Семберије, Срба као народа и свих осталих народа са ових простора је тежишни задатак ЈУ СКУД „Семберија“. Програмски задаци Установе имају дугорочни друштвени карактер, а који се огледа у унапређивању и представљању културног стваралаштва Семберије у земљи и у иностранству.

ЈУ СКУД „Семберија“ Бијељина је друштво које окупља велики број дјеце и младих, пружајући им могућност да своје слободно вријеме корисно проведу.

1. ***Организација рада запослених***

ЈУ СКУД „Семберија“ има 5 стално запослених радника и 1 лице запослено по Уговору на одређено вријеме од којих су:

1. Директор.........................................................................................1 извршилац
2. Стручни сарадник-кореограф.......................................................1 извршилац
3. Секретар-благајник........................................................................1 извршилац
4. Самостални стручни сарадник......................................................1 извршилац
5. Шеф Народног оркестра.................................................................1 извршилац

По уговору о дјелу ангажовано је једно лице које је обављало послове стручног сарадника - кореографа, као и једно лице на пословима инструктора у школи и секцији ткања.

У Јавној установи Српско културно – умјетничко друштво „Семберија“ постоје два органа управљања, а то су директор и Управни одбор.

Управни одбор чине три члана која активно учествују у вођењу Установе.

1. ***Секције у ЈУ СКУД „Семберија“ Бијељина***

Обзиром да свеукупно чланство СКУД-а чине аматери догађа се да због неких других обавеза напусте Установу, а неки се накнадно прикључе. Због тога се њихов број у току године мијења, а оквир у ком су се кретали је између 400 и 460 активних чланова размјештених у сљедеће секције:

1. ***Фолклорна секција:***
2. Омладински ансамбл
3. Припремни ансамбл
4. Први дјечији ансамбл
5. Други дјечији ансамбл
6. Почетни ансамбл
7. Ансамбл ветерана
8. ***Вокална секција:***

а) Женска вокална група

б) Мушка вокална група

1. ***Народни оркестар:***
2. виолина – 7 чланова
3. флаута – 3 члана
4. хармоника – 3 члана
5. Клавијатуре - 1члан
6. бас гитара – 1 члан
7. ритам гитара – 2 члана
8. бубањ – 1 члан
9. тапан – 1 члан
10. виолончело – 1 члан
11. кларинет – 1 члан
12. ***Ткачка секција***

Ткачку секцију чини око 26 чланица које су распоређене у групе:

а) ткање,

б) шивење,

в) плетење и

г) везење

***Слиједе кратки Извјештаји по секцијама:***

2021. година је друга година за редом у којој су се све наше активности одвијале са многим ограничењима која су наметнуле мјере заштите и превентиве због присуства корона вируса. То подразумијева да је рад Установе био отежан, са смањеним бројем учесника у групама, са примјеном прописане дистанце, употребом средстава за дезинфекцију. Дакле, све мјере које је доносио Градски штаб за ванредне ситуације досљедно су спровођене у ЈУ СКУД „Семберија“ Бијељина.

Оно што је, такође, обиљежило 2021. годину је често одсуство многих чланова са проба због изолације у којој су били, како због себе тако и због чланова своје породице.

Међутим, не можемо рећи да је присуство вируса утицало на број новоуписаних чланова у мјесецу септембру. Само су старији чланови у секцијама гдје их има као што су ткачка секција и ветерани народних игара, прориједили своје доласке, односно нису сви редовни у својим терминима.

* 1. ***Фолклорна секција***

Фолклорна секција ЈУ СКУД-а „Семберија“ Бијељина је деценијама носећи стуб Установе, како по бројности, тако и по количини програмских садржаја које Установа направи. Приступ органозовању рада ове секције се у многоме разликује од начина рада већине друштава која се баве културним наслијеђем у глобалу. Наиме, најмлађи чланови прво “похађају“ школу фолклора теоретски и технички. Значи, стичу неопходно предзнање да би касније што лакше усвајали нова знања и вјештине. При томе, како најмлађи полазници, тако и сви остали кроз седмичне пробе, поред едукације из области народних игара пролазе кроз васпитање и образовање које је потребно у свакодневном животу. У 2021. години у складу са мјерама које су биле на снази због присуства корона вируса одржан је дозвољени број проба, које се иначе у нормалним условима одржавају два пута седмично у вечерњим терминима.

У септембру мјесецу, након расписаног конкурса, наставиле су са радом све групе почев од најмлађих па до ветерана који су итекако постали значајан и присутан фактор у прављењу наших концерата, тв наступа, гостовања и сл. Ансамбл ветерана је специфичан по својој намјени и по узрасту који окупља. Наиме, тај ансамбл окупља рекреативце различитих старости са циљем да науче кореографије, да тако његују традицију, да се друже и равноправно учествују у програмским садржајима. Пробе са ветеранима су, такође, одржаване у складу са мјерама које је у току године доносио Градски штаб за ванредне ситуације.

Велики број чланова који годишње прође кроз све ансамбле Народних игара, говори о томе колика је и колико важна друштвена улога ЈУ СКУД-а „Семберија“. На стотине младих људи током свих ових година су у много чему обогатили своју биографију, а посебно у образовном и васпитном смислу.

* 1. ***Вокална секција***

Ова секција је у нашем друштву по важности, квалитету и тражености из године у годину све значајнија. Без обзира на ограничења са којима смо радили и женска и мушка вокална група су наставиле да се развијају и да дају значајан печат развоју и очувању старе изворне пјесме.

Женска вокална група представља скуп младих и талентованих дјевојака са истинском вољом и жељом, да постану праве звијезде друштва.

Иначе, мушку и женску вокалну групу смо основали са циљем да унаприједимо развој друштва, а такође и да употпунимо извођење самих народних игара, јер највећи број њих прати пјесма.

Интерпретације које изводе су различитих жанрова, а базирају се на дјелима домаћих композитора. У намјери да се помјере традиционалне границе, успјешно се обрађују и пјевају руске пјесме, које су наишле на велико одобравање публике, као и бугарске, македонске, црногорске пјесме.

* 1. ***Народни оркестар***

Поред фолклора, најважнија и незаобилазна секција је Народни оркестар ЈУ СКУД-а „Семберија“, без кога би рад друштва био немогућ. Радом оркестра руководи професор музике Жељко Ђукановић, који је остварио значајне резултате са члановима оркестра. Круна годишњег рада оркестра је Никољдански концерт Народног оркестра ЈУ СКУД-а „Семберија“ који се одржава два - три дана пред Никољдан, славу коју слави велики број српских породица. Временом, Никољдански концерт је постао традиционалан културни догађај, што представља још један квалитет који Установу издваја од осталих друштава која се баве његовањем традиције. Народни оркестар изводи изворну народну музику и пјесме, јер је то наше национално благо које заслужује да се чува.

Од марта 2013. године када је и основан, успјешно његује српско музичко - културно наслеђе, као и музику осталих балканских народа. Иначе, рад оркестра је искључиво усмјерен ка правим, исконским музичким и умјетничким вриједностима.

Репертоар Народног оркестра је врло разноврстан и састоји се од инструменталне и вокалне музике коју интерпретирају солисти вокалних група.

Чињеница да се сваке године учлањују нови млади људи у Народни оркестар указује на то да је омладина заинтересована за то изворно народно стваралаштво. На тај начин, а и путем концерата, указујемо млађим генерацијама на љепоту традиционалне музике и пјесме.

Из свега овога произилази да је Народни оркестар значајна полуга ЈУ СКУД-а „Семберија“ без које би постојање и рад друштва било тешко замислити.

* 1. ***Ткачка секција***

Ткачка секција се састоји од школе ткања и ткачке секције. У школи се стиче основно знање из области ткања, а она траје најмање три мјесеца. Након завршене школе, стечено знање се примјењује у ткачкој секцији у којој се производе комади народне ношње за потребе ЈУ СКУД-а „Семберија“.

У процесу производње ношње осим ткања потребно је примјенити шивење, плетење, вез и хеклање. Све те радиности обједињене могу дати завршен комад ношње. Из тог разлога смо у ткачкој секцији проширили поље дјеловања. Сада је ткачка секција један мали текстилни погон који чини 20-так чланица.

Иако је ткачка секција израсла у стабилну школу и радионицу , услови у којима смо живјели у току 2021. године мало су успорили рад секције, али је нису зауставили. Тако је она у другом полугодишту појачала свој рад и производњу и употпунила наш економат са 15 нових хаљина за женску викалну групу.

1. ***Број чланова у ЈУ СКУД-у „Семберија“ Бијељина***

Обзиром да се ради о Друштву у којем сваки појединац, у сваком тренутку одлучује о приступању или искључењу из рада друштва, број чланова се стално мјења. Таквих осцилација било је и током претходних година. Иначе, сваке године се друштво суочава са смјеном генерација, те се у том смислу стално мијења бројно стање чланова. Смјена генерација је у оваквим дјелатностима најслабија карика и прави највише техничких проблема, али свјесни те чињенице континуирано припремамо подмладак који може успјешно замијенити чланове који из било ког разлога оду.

1. ***Рад органа управљања***

ЈУ СКУД „Семберија“ Бијељина као јавна установа, по Одлуци о оснивању и Статуту има Управни одбор кога чине три члана. Током 2021. године, Управни одбор је имао **седам радних сједница** на којима су разматрана сва битна питања за рад и функционисање Друштва и донесене су Одлуке које су Одлуком о оснивању и Статутом дефинисане као надлежност овог органа.

Питања о којима је Управни одбор расправљао и одлучивао током 2021. године су:

* Разматрање и усвајање Извјештаја о раду ЈУ СКУД „Семберија“ Бијељина за 2020. годину;
* Разматрање и усвајање Плана и програма рада за 2021. годину
* Разматрање и усвајање Финансијског извјештаја за 2020. годину;
* Разматрање и доношење Одлука у вези са обезбјеђивањем средстава за путовања
* (турнеје);
* Разматрање текућих питања у вези са обиљежавањем славе ЈУ СКУД „Семберија“;
* Разматрање других питања значајних за рад и функционисање Установе.

Без озбиљности и одговорности, као и међусобне сарадње и координације при реализацији Програма рада кроз годину, изостали би резултати рада Друштва.

1. ***Реализација програма рада у 2021. години:***

Оно што је обиљежило 2021. годину када су у питању активности ЈУ СКУД-а „Семберија“ је свакако присуство вируса Ковид-19 и мјере које су уведене тим поводом. У неким мјесецима нисмо имали пробе у сали, али смо зато имали онлајн наставу, односно обуку. Када су мјере биле релаксиране пробе смо упражњавали на отвореном, као што смо и годишњи концерт направили на отвореном, односно у порти манастира Свете Петке на Пет Језера. Обзиром да су термини наших активности били нередовни љетни распуст који иначе дајемо нашим члановима нисмо ни користили. Због тога можемо рећи да смо љето имали релативно радно, без одмора, наравно уз примјену свих прописаних мјера.

***Јануар:***

* Чланови ЈУ СКУД-а „Семберија“ су учествовали у литији на Бадње вече

06. јануара 2021. године. Поред првог извођачког и омладинског ансамбла учествовали су и чланови ансамбла ветерана;

* Женска вокална група и народни оркестар су учествовали у Божићном програму БН ТВ;
* Распуст који је усклађен са школским распустом.

***Фебруар:***

* Учешће на БН ТВ у програму посвећеном развојном путу ЈУ СКУД „Семберија“;
* Активности везане за организовање уписа нових чланова;
* Одржавање редовних проба у свим секцијама;
* Враћање свих ношњи у економат, а које су биле код чланова због активности у претходна два мјесеца.

***Март:***

* Одржаване редовне пробе свих ансамбала, народног оркестра, женске и мушке вокалне групе;
* Почео нови циклус обуке на ткачким разбојима, 5 нових чланица;
* Допунски упис нових чланова у Ансамбл ветерана и почетни дјечији ансамбл.

***Април:***

* Увјежбавање кореографије „Шумадија“ у првом дјечијем ансамблу;
* Појачан рад свих ансамбала у циљу припремања за годишњи концерт;
* Женска вокална група почела са увјежбавањем репертоара за годишњи концерт;
* Проширивање репертоара Великог Народног оркестра ЈУ СКУД-а „Семберија“ и већи број проба са новим члановима оркестра.

***Мај:***

* Пуна активност свих фолклорних ансамбала, оркестра, вокалних група (мушке и женске вокалне групе и солиста);
* Појачан рад ткачке секције са свим својим подсекцијама;
* Почетак постављања кореографије „Катанка“ у другом дјечијем ансамблу;
* Постављање кореографије „Игре из Србије“ у првом дјечијем ансамблу;
* Увјежбавање оркестра за учествовање у снимању емисије „Записано у времену“ на РТВ „БН“. Снимљено је 14 композиција прилагођених овој емисији;
* Ткачка секција врши обнављање чарапа за „Влашке игре“, „Шумадију“ и „Коретиште“;
* Учешће у снимању емисије „Записано у времену“ РТВ БН. Укупан број учесника СКУД-а је 45. Учествовали су Велики Народни оркестар, Први ивођачки ансамбл, Женска вокална група, а тема емисије је била град Фоча;
* Женска вокална група учествовала је у отварању првог квиза „Ћирилице, чедо моје“ у организацији СКПД „Просвјета“;

***Јун:***

* Интензивна припрема и увјежбавање програма за годишњи концерт у ком су учествовали сви фолклорни ансамбли, женска вокална група, мушка вокална група, народни оркестар и солисти;
* 14. јуна 2021. године учествовали смо у снимању емисије на РТВ БН у склопу заједничког пројекта серијала емисија о градовима Републике Српске „Записано у времену“. Укупан број учесника био је 45. Поред Великог Народног оркестра на снимању су још учествовали и чланови првог ансамбла, фолклорног ансамбла ветерана, Женске вокалне групе као и вокални солисти. Снимљена је седма емисија по реду, а тема је била град Невесиње;
* 26. јуна 2021. године ансамбл ветерана учествовао је на фестивалу фолклора у Зворнику са кореографијом „Игре из Семберије;
* 28. јуна 2021. године - Видовдан, обиљежили славу са члановима ЈУ СКУД-а „Семберија“ и гостима у својим просторијама;
* 29. јуна 2021. године одржали смо годишњи концерт у част славе Видовдан, на локацији ресторана „Пет језера“ уз медијску подршку РТВ „БН“, као и локалних портала „Дешавања у Бијељини“, „Бијељина Данас“, „Инфо Бијељина“ и „Моја Бијељина“, који су концерт преносили у реалном времену.

***Јул:***

* Ансамбл ветерана вршио је интензивне припреме за фестивал ветерана у Богатићу, а посебан рад је био на кореографијама „Староградске игре“ и „Игре из Семберије“;
* Први ансамбл појачаним бројем проба се припремао за Пантелинске свечаности као и за „Балкан – Фолк - Фест, фестивал фолклора у Бугарској, са репертоаром „Влашке игре“, „Игре из Шумадије“ и „Коретиште“;
* Ткачка секција ради на рестаурацији дотрајалих чарапа за кореографије које су планиране за приказивање на љетним наступима;
* 18. јула 2021. године ансамбл ветерана у сарадњи са РТВ „БН“ учествовао у снимању спота за кореографију „Игре из Семберије“.

***Август:***

* 06 - 07. августа Ансамбл ветерана је учествовао на Међународном фестивалу фолклора у Богатићу;
* 22 - 27. августа 2021. године Први фолклорни ансамбл, Ансамбл ветерана и Велики Народни оркестар су у Бугарској (Варна) освојили Златну плакету на међународном фестивалу „Фолк Фест“;
* Расписан конкурс за пријем нових чланова;
* Први ансамбл је наступио у Бањи Ковиљачи на фестивалу „Златни дукат“.

***Септембар:***

* Организовали упис нових чланова у све секције друштва, од 01 - 30.09.2021. године;
* Почетак проба у новој сезони, односно школској години;
* Организовање проба на отвореном, односно у Градском парку,
* Ансамбл ветерана учествовао на фолклорном фестивалу „Београде шири своје гране и прими нас ветеране“, у Београду;
* 24. септембра 2021. године организовање и реализација програма поводом „Дана ослобођења“ Бијељине у Другом свјетском рату. Програм одржан у Центру за културу „Семберија“, а учествовали су Народни оркестар ЈУ СКУД „Семберија“, женска вокална група, солисти и глумци Градског позоришта „Семберија“ Бијељина;
* Женска вокална група учествовала је у Угљевику поводом „Дана Српског јединства“;
* Ткачка секција је започела плетење новог фундуса чарапа за Источну и Југоисточну Србију и правила је допуну израђених хаљина за вокалну групу.

***Октобар:***

* Припрема концерта у оквиру „Вишњићевих дана“;
* Учешће Женске вокалне групе на првом форуму образовања у Бијељини;
* Учешће на манифестацији „Интер-Агро 2021“
* Женска вокална група почела припреме за Никољдански концерт;
* Ткачка секција је почела са израдом кецеља за кореографију „Игре из Семберије“;

***Новембар:***

* Активне припреме на организовању традиционалног „Никољданског концерта“
* 06. новембар 2021. године, Припрема и учешће у традиционалном концерту у оквиру манифестације „Вишњићеви дани“. На концерту су учествовали Велики Народни оркестар и Женска вокална група;
* Одржавање редовних проба свих секција ЈУ СКУД „Семберија“;
* Ткачка секција је радила на ткању и шивењу Семберских кецеља за кореографију „Игре из Семберије“.

***Децембар:***

* 25. децембра 2021. године ветерани путовали на фестивал „Шта нам могу године кад је срце младо“ у Шамац;
* Први дјечији ансамбл се упознао са корацима игре „Прођи Миле кроз наш крај“;
* Први ансамбл ради на увјежбавању и исправци корака из кореографије „Источна Херцеговина“;
* 16. децембра 2021. године одржан шести по реду Никољдански концерт Великог Народног оркестра у великој сали Центра за културу „Семберија“ Бијељина;
* Народни оркестар и женска вокална група су радили на припремама за концерт у оквиру новогодишње манифестације „Зимски корзо“ који је планиран за 03.01.2022. године.

1. ***Активности - реализација:***

У поређењу са претходном годином која је била десеткована присуством корона вируса и посљедицама које је правио по питању здравља становништва, у 2021. години се ипак могло радити слободније, наравно уз примјену епидемиолошких мјера. Наставили смо са ограниченим контактима и дружењима, свакако примјењујући све прописане мјере. Наша дјелатност је таква да смо упућени једни на друге у смислу непосредног контакта. Појачаним радом смо настојали да надокнадимо, колико је то могуће, све оно што смо пропустили претходне године. Између осталог, за похвалу је било и то што због корона вируса интересовање за упис нових чланова није било смањено, као што није био значајније смањен одзив на пробе.

Културно - умјетничка активност и реализација програмских задатака установе, генерално се одвијала кроз:

* Континуиран рад на анимирању и укључивању нових чланова у све секције ЈУ СКУД-а „Семберија“ Бијељина;
* Припрема и реализација пригодних културно - умјетничких програма у склопу обиљежавања значајних празника и догађаја на подручју Града;
* Припрема и реализација одабраних културно - умјетничких садржаја у склопу
* обиљежавања значајних догађаја и датума;
* Учешће ЈУ СКУД „Семберија“ у програмима локалних ТВ кућа,
* Расписивање конкурса за пријем нових чланова у све секције ЈУ СКУД-а „Семберија“ Бијељина;
* Активном сарадњом са медијима, сродним удружењима и установама из области културе са подручја Града Бијељина.

Гледано у цјелости, ЈУ СКУД „Семберија“ Бијељина, у 2021. години је организовала рад свих секција сходно условима које су диктирале епидемиолошке мјере. Када је дозвољавала епидемиолошка ситуација (углавном је тако и било) активности су се одвијале на уобичајен начин, а када су мјере биле пооштрене, рад се одвијао на отвореном. Иако је 2021. година била друга за редом „посебна“, можемо рећи да смо одржали континуитет рада уз одређене напоре.

1. ***Промоција и афирмација друштва***

Настављена је континуирана сарадња у 2021. години са БН ТВ, која је и ове године снимала и преносила наш годишњи концерт, те у више наврата емитовала прилоге о раду Установе, а са којом и даље имамо могућност рекламирања, промоције наше Установе и објављивања разних конкурса ЈУ СКУД „Семберија“ Бијељина, без накнаде.

Настављена је сарадња са медијским кућама: РТРС, Арена, Слобомир, а имамо и изузетно добру сарадњу и са „Семберским новинама“, као и са интернет порталима са подручја Града Бијељина. Сви наведени медији са великом пажњом прате и емитују рад ЈУ СКУД-а „Семберија“ , што је за промоцију нашега рада врло значајно.

1. ***Приједлози мјера за побољшање***

У задњих 4-5 година догађа се својеврсна експанзија ЈУ СКУД-а „Семберија“ и то је потврда да смо уложили много рада и труда и да смо на добром путу. Постигли смо већу масовност, квалитет наставе у свим секцијама, квалитет умјетничких садржаја које нудимо, већи број секција и подсекција. Узлазна линија којом се Установа креће је видљива. Међутим, све наведено доводи до тога да смо сваки дан у све већем дефициту са простором у ком обављамо своје дјелатности. С тога предлажем, да наш оснивач Скупштина Града Бијељина, размотри наш захтјев за додјелу више простора за нашу „производњу“. У супротном, бићемо онемогућени да се даље развијамо, чак ће доћи у питање и овај ниво који смо до сада постигли јер се пробе Великог Народног оркестра одвијају у, за њих малој просторији, као и пробе мушке и женске вокалне групе. Исто се односи и на ткачку радионицу јер простор у ком се она сада налази износи око 25 м2 у ком се налази пет ткачких разбоја, три машине за шивење, велики сто за сновање, залихе репро материјала и по десет до петнаест чланица које раде на тим средствима са рад.

Када би одржали континуитет рада секција које доприносе очувању традиције и континуирано повећавање финансијске помоћи за остваривање путовања за чланове друштва, снажније би ширили значај музичко - фолклорне и обичајне традиције, као и препознатљивост, сарадњу и пријатељство Града Бијељина са свим крајевима свијета које наше друштво посјети. Такође, новоосноване секције Ансамбл ветерана и ткачка секција да би егзистирале и стварале нове вриједности морају имати едукаторе који оспособљавају чланове тих секција, а ти едукатори требају бити адекватно плаћени. Када то успијемо обезбиједити, база на којој почива ЈУ СКУД „Семберија“ биће итекако стабилнија, а резултати њеног рада квалитетнији на понос цијеле Семберије.

в.д. Директор

ЈУ СКУД „Семберија“ Бијељина

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Бранка Марковић-Савчић